b'\n_START_ARTICLE_\nTony Pulis\n_START_SECTION_\nUra\n_START_PARAGRAPH_\nPelaajaurallaan Pulis pelasi muun muassa Bristol Roversissa, Newport Countyssa, Gillinghamissa ja Bournemouthissa. H\xc3\xa4n toimi uransa lopulla Bournemouthin pelaajavalmentajana ja vuonna 1992 h\xc3\xa4n nousi p\xc3\xa4\xc3\xa4valmentajaksi Harry Redknappin l\xc3\xa4hdetty\xc3\xa4 seurasta West Hamiin. Pulis siirtyi Gillinghamin p\xc3\xa4\xc3\xa4valmentajaksi 1995 ja nosti vaikeuksissa olleen seuran heti 2. divisioonaan. Nousu 1. divisioonaankin oli l\xc3\xa4hell\xc3\xa4 1999, mutta lopulta Pulis sai potkut nousukarsintaottelun j\xc3\xa4lkeen esiin nousseiden rikkomussyyt\xc3\xb6sten takia. H\xc3\xa4n haastoi my\xc3\xb6hemmin seuran oikeuteen maksamattomien bonusten vuoksi ja sai lopulta korvauksia. Erottamisen j\xc3\xa4lkeen Pulis toimi Bristol Cityn ja Portsmouthin p\xc3\xa4\xc3\xa4valmentajana vuosina 1999\xe2\x80\x932000._NEWLINE_Portsmouthista saatujen potkujen j\xc3\xa4lkeen Pulis oli ilman valmentajan pesti\xc3\xa4 l\xc3\xa4hes kaksi vuotta ennen kuin Stoke palkkasi h\xc3\xa4net 2002. Pulisin johdolla Stokesta tuli mestaruussarjan kestikastin seura, mutta h\xc3\xa4n sai potkut kes\xc3\xa4ll\xc3\xa4 2005 ajauduttuaan erimielisyyksiin seurajohdon kanssa. Kauden 2005\xe2\x80\x932006 Pulis valmensi mestaruussarjassa Plymouth Argylea. Kes\xc3\xa4ll\xc3\xa4 2006 h\xc3\xa4n palasi uuden omistajan saaneeseen Stokeen ja nosti seuran Valioliigaan kauden 2007\xe2\x80\x932008 p\xc3\xa4\xc3\xa4tteeksi. Stoke vakiinnutti paikkansa Valioliigassa ja p\xc3\xa4\xc3\xa4si Pulisin johdolla 2011 FA Cupin finaaliin. Pulis j\xc3\xa4tti Stoken seitsem\xc3\xa4n valmennusvuoden j\xc3\xa4lkeen toukokuussa 2013. _NEWLINE_Marraskuun lopulla 2013 Pulis palasi valmennusteht\xc3\xa4viin allekirjoitettuaan 2,5-vuotisen sopimuksen Valioliigan h\xc3\xa4nt\xc3\xa4p\xc3\xa4\xc3\xa4h\xc3\xa4n vajonneen Crystal Palacen kanssa.  Pulisin johdolla Crystal Palace paransi esityksi\xc3\xa4\xc3\xa4n ja nousi liigassa lopulta komeasti sijalle 11. Kauden j\xc3\xa4lkeen Pulis valittiin valioliigan parhaaksi valmentajaksi.  Pulis j\xc3\xa4tti yll\xc3\xa4tt\xc3\xa4en teht\xc3\xa4v\xc3\xa4ns\xc3\xa4 Crystal Palacessa vain pari p\xc3\xa4iv\xc3\xa4\xc3\xa4 ennen uuden kauden alkua. _NEWLINE_1. tammikuuta 2015 Pulis allekirjoitti 2,5-vuotisen sopimuksen West Bromwichin kanssa. Pulis luotsasi West Bromwichin kev\xc3\xa4tkauden hyvien peliesitysten my\xc3\xb6t\xc3\xa4 Valioliigassa sijalle 13. Joukkue h\xc3\xa4visi vain kuusi pelaamastaan 19 Valioliiga-ottelusta. Kaudella 2015\xe2\x80\x932016 West Bromwich s\xc3\xa4ilytti j\xc3\xa4lleen sarjapaikkansa sijoittumalla toistamiseen sijalle 13. Kausi 2016\xe2\x80\x932017 oli Pulisin paras West Bromwichissa ja joukkue taisteli jopa paikasta Eurooppa-liigaan. Kauden viimeisist\xc3\xa4 10 liigaottelusta joukkue voitti kuitenkin vain yhden ja putosi lopulta Valioliigan kymmenenneksi. Kausi 2017\xe2\x80\x932018 l\xc3\xa4hti k\xc3\xa4yntiin kahdella voitolla, mutta Stoke-tasapelin my\xc3\xb6t\xc3\xa4 West Bromwich vajosi 10 ottelun voitottomaan putkeen ja putosi Valioliigan putoamisviivan tuntumaan. Pulisin viimeiseksi j\xc3\xa4\xc3\xa4neess\xc3\xa4 ottelussa Chelsea murskasi West Bromwichin 0\xe2\x80\x934. Pulis sai ottelun j\xc3\xa4lkeen potkut marraskuussa 2017._NEWLINE_Joulukuun lopulla 2017 Pulisista tuli Mestaruussarjassa pelanneen Middlesbrough FC:n p\xc3\xa4\xc3\xa4valmentaja. Pulisin johdolla Boro nousi Mestaruussarjassa viidenneksi ja selvisi nousukarsintoihin. Joukkue kuitenkin h\xc3\xa4visi v\xc3\xa4lieriss\xc3\xa4 Aston Villalle. Kaudella 2018/19 Middlesbrough pelasi vahvan syyskauden ja oli pitk\xc3\xa4\xc3\xa4n kiinni jopa suorassa nousussa Valioliigaan. Maalis-huhtikuun kuusi per\xc3\xa4tt\xc3\xa4ist\xc3\xa4 tappiota sys\xc3\xa4siv\xc3\xa4t Boron kuitenkin ulos nousukarsinnoistakin ja sijoitus oli lopulta 7:s. Seura ei jatkanut kauden j\xc3\xa4lkeen sopimustaan Pulisin kanssa.'